Nóg ŉ skudding tref KaapstadGrafika: Volcano Discovery Kaapstad is Dinsdag in die vroeë oggendure deur ŉ ligte aardskudding van 3,5 getref. Die aardskudding het omstreeks 00:27, sowat 76 km noordwes van Kaapstad (41 km suid van Saldanha) plaasgevind. Volgens Volcano Discovery was die skudding klein genoeg om nie enige skade aan te rig nie en talle persone het ŉ effense skudding tot so ver as 100 km van die episentrum gevoel. Binne die eerste uur het meer as 1 000 persone reeds aangemeld dat hulle die skudding gevoel het, ŉ bevestiging dat dit oor ŉ groot deel van Kaapstad gevoel is. Kaapstad het in September twee skuddings beleef. Op 26 September is ŉ skudding in die stad gevoel wat veroorsaak is deur ŉ aardbewing van 2.5 ongeveer 10 km noord van Malmesbury in die Wes-Kaap, het die Raad vir Geowetenskappe (CGS) in daardie stadium gesê. ŉ Skudding van 6.2 het die vorige dag sowat 1 600 km suid-suidoos van Kaapstad plaasgevind. Die grootste skudding die afgelope paar dekades was een van 6.3 in September 1969 naby Ceres. Die Amerikaanse Geological Survey (USGS) het gesê Dinsdagoggend se aardskudding het op ŉ diepte van 5 km plaasgevind. Inwoners van tot so ver as Vishoek het die skudding gevoel.